  Майя Бывальцева Ижкарысь М. Т. Калашников нимо техникая кун университетын жилищно-коммунальной возёсъя факультет усьтозы. Чакламъя, со дышетсконниын 2018-тӥ арын ужаны кутскоз, вераз иворъёсъя «Удмуртия» агентстволэн корреспондентэзлы ИжГТУ-лэн кивалтӥсез Валерий Грахов. Солэн кылъёсызъя, уж кутскемын ни вал инженерно-строительной факультетын. Россиысь дышетонъя министерство понна вань ужкагазъёсты дасяны басьтӥськиз университетысь теплотехникая ёзэс. «Куд-ог ивортонъёсъя, Удмуртиысь жилищно-кммунальной возёс удысын 10–15 сюрс адями ужа. Тодмо, тросэз соос жилищно-коммунальной удысэз ужамзыя дышетоно луизы, дипломен ӧнерчиос туннэ уг тырмо. Дышетсконниямы выль факультетэз усьтыса, нош ми чакласькомы со вуоно арын абитуриентъёсты кутыны кутскоз шуыса, ИжГТУ жилищно-коммунальной возёс понна ӧнерчиосты дасян кутскоз. Котькуд ар со ӧжытсэ 150–200 инженеръёсты поттоз», — вераз Валерий Грахов. Тодэ вайытом, 6-тӥ оштолэзе Россиысь лэсьтӥськонъя министерство «Жилищное хозяйство и коммунальная инфраструктура» ӧрез усьтэм лэсьтӥськонъя вузъёслы 2018-тӥ арын коньдэт чотын дышетскисьёсты кутыны лыдпусъёсты юнматыны курыса дышетонъя министерствое вазиськиз. Россиысь лэсьтӥськонъя министр Михаил Мень верамъя, жилищно-коммунальной возёс удыслы ӧнерчиосты дасян понна 2018-тӥ арын 150 коньдэт интыос висъяны чакламын. Лэсьтӥськон удыслы ӧнерчиосты дасяло 7 университетъёс (Москва, Санкт-Петербург, Казань, Нижний Новгород, Новосибирск, Пенза, Томск), инъет луись 5 улосвыл университетъёс (Волгоград, Воронеж, Ростов-на-Дону, Самара, Тюмень), 6 федерал университетъёс удысъя институтъёсын (Архангельск, Владивосток, Екатеринбург, Красноярск, Ставрополь, Якутск). Быдэс кунъя со 100-лэсь трос факультетъёс. Пӧлазы шедьыны быгатоз Ижкарысь М. Т. Калашников нимо техникая кун университет но. Тегъёс: Дышетон ЖКХ ИжГТУ Ижкар Удмуртия  